**Middelfart 20.05.2015**

**CLAY Keramikmuseum fik flot åbningsdag**

**Både lokale og folk langvejs stod kl. 10 i formiddags i kø for at være med til at fejre åbningen af CLAY Keramikmuseum Danmark. Hele dagen kom en lind strøm af gæster, der skulle se det genåbnede museum. Og for byens borgere var det specielt spændende at se, hvad deres gamle, hyggelige museum havde udviklet sig til. For selv om det ikke har været til at skjule, at der har været en ombygning i gang, så har det været svært at forestille sig resultatet, da nybyggeriet mest ligger under jorden.**

* **Jeg havde godt nok ikke forestillet mig, at det var så stort. Det er godt nok imponerende, som en tidligere ansat udbrød, da han gik ned af trappen til det 1500 kvadratmeter store udstillings areal.**

**Konst. direktør Pia Wirnfeldt glædede sig i sin åbningstale over de mange fremmødte, og sagde bl.a.:**

* **Vi genåbner museet under det nye Navn CLAY og i et nyt format…I museets og i kunstens navn en historisk dag, som med al tydelighed markerer det keramiske udtryks betydning både nationalt og internationalt, men også en dag hvor Middelfart, Fyn – ja, hele Danmark har fået sig en ny attraktion.**

Genåbningen er blevet fejret over to dage. Indvielsen af den nye tilbygning blev markeret i går ved et arrangement for indbudte gæster – herunder Hendes Majestæt Dronningen. Og i dag – onsdag – var så den officielle åbningsdag for publikum.

Mere info om muset og billedet fra åbningsdagen på [www.claymuseum.dk](http://www.claymuseum.dk). Gå ind under presse, hvor der også vil være billeder til download.